b'\n_START_ARTICLE_\nJos\xc3\xa9 Blanco L\xc3\xb3pez\n_START_SECTION_\nBiografia\n_START_PARAGRAPH_\nVa n\xc3\xa9ixer en la parr\xc3\xb2quia de Ferreira de Negral, situat al municipi de Palas de Rei (Lugo). Fill d\'un pe\xc3\xb3 i una modista, va estudiar Batxillerat a la ciutat de Lugo, tenint com a professor Jos\xc3\xa9 L\xc3\xb3pez Orozco que en aquells moments militava en el Partit Socialista Popular (PSP) d\'Enrique Tierno Galv\xc3\xa1n, i que posteriorment va esdevenir alcalde de la ciutat._NEWLINE_Va estudiar dret a la Universitat de Santiago de Compostel\xc2\xb7la, tot i que no arrib\xc3\xa0 a finalitzar els estudis.\n_START_SECTION_\nVida pol\xc3\xadtica\n_START_PARAGRAPH_\nA finals de la d\xc3\xa8cada del 1970 entr\xc3\xa0 a formar part del PSP, i a la uni\xc3\xb3 d\'aquest partit amb el Partit Socialista Obrer Espanyol (PSOE) l\'any 1978 pass\xc3\xa0 a militar en aquest partit, del qual va ser Secretari General de les Joventuts Socialistes de Gal\xc3\xadcia, i President del Consell de la Joventut de Gal\xc3\xadcia. Va arribar posteriorment a l\'executiva del PSdeG-PSOE i va aconseguir la Secretaria General del partit de Lugo. En les eleccions generals de 1989 va ser escollit senador, repetint esc\xc3\xb3 en les seg\xc3\xbcents eleccions. El 1991 i 1995 va tractar, sense \xc3\xa8xit, d\'arribar a l\'ajuntament del seu municipi natal, encara que s\xc3\xad que obtingu\xc3\xa9 la butaca de regidor._NEWLINE_En les eleccions generals de 1996 Blanco va abandonar el Senat per esdevenir diputat al Congr\xc3\xa9s dels Diputats, sent l\'\xc3\xbanic diputat socialista escollit per la prov\xc3\xadncia de Lugo, esc\xc3\xb3 que no ha abandonat._NEWLINE_El seu primer \xc3\xa8xit pol\xc3\xadtic va ser com coordinador de la candidatura de Emilio P\xc3\xa9rez Touri\xc3\xb1o a la Secretaria General del Partit Socialista de Gal\xc3\xadcia (PSdG) l\'any 1998. En les eleccions municiaps de 1999 el seu mentor Jos\xc3\xa9 L\xc3\xb3pez Orozco va accedir a l\'ajuntament de Lugo, amb el suport del BNG._NEWLINE_Traslladat a viure a Madrid l\'any 2000, el jutge i diputat independent pel PSOE Ventura P\xc3\xa9rez Mari\xc3\xb1o (que posteriorment seria alcalde de Vigo) el va posar en contacte amb Jos\xc3\xa9 Luis Rodr\xc3\xadguez Zapatero, unint-se al grup Nova Via que, capitanejat per Jes\xc3\xbas Caldera, Trinidad Jim\xc3\xa9nez i Juan Fernando L\xc3\xb3pez Aguilar postulava a Zapatero com a candidat a la Secretaria General del PSOE. Despr\xc3\xa9s de la seva incorporaci\xc3\xb3, Blanco va assumir la coordinaci\xc3\xb3 del grup i i va aconseguir l\'elecci\xc3\xb3 de Zapatero com a Secretari General del PSOE en el XXXV\xc3\xa8 Congr\xc3\xa9s Federal. Com home de confian\xc3\xa7a del secretari general, va ser nomenat Secretari d\'Organitzaci\xc3\xb3 de l\'Executiva federal del partit, c\xc3\xa0rrec que va ocupar entre els anys 2000 i 2008._NEWLINE_El pitjor moment de Blanco al capdavant de la Secretaria d\'Organitzaci\xc3\xb3 va tenir lloc l\'any 2003. Al produir-se les eleccions auton\xc3\xb2miques de 2003, dos membres socialistes Eduardo Tamayo i Mar\xc3\xada Teresa S\xc3\xa1ez van ser escollits diputats de l\'Assemblea de Madrid, i en el moment d\'escollir Rafael Simancas com a President de la Comunitat juntament amb els vots d\'Izquierda Unida aquests dos diputats es van abstenir en la votaci\xc3\xb3 d\'investidura. Amb aquesta abstenci\xc3\xb3 Esperanza Aguirre aconsegu\xc3\xad esdevenir president de l\'Assemblea._NEWLINE_En els moments previs al XXXVII\xc3\xa8 Congr\xc3\xa9s del PSOE realitzat el 2008 Blanco va remenar la possibilitat de deixar la pol\xc3\xadtica, per\xc3\xb2 Zapatero, que el consider\xc3\xa0 "imprescindible" a l\'haver pacificat el partit i garantit el suport d\'aquest al govern, l\'hi ho va impedir. En aquest congr\xc3\xa9s Blanco va ser nomenat Sotssecretari General del PSOE, c\xc3\xa0rrec que anteriorment nom\xc3\xa9s havia ocupat Alfonso Guerra._NEWLINE_El 7 d\'abril de 2009, dintre d\'una profunda remodelaci\xc3\xb3 del Consell de Ministres Zapatero el nomen\xc3\xa0 Ministre de Foment en substituci\xc3\xb3 de Magdalena \xc3\x81lvarez. i l\'11 de juliol de 2011, despr\xc3\xa9s que Alfredo P\xc3\xa9rez Rubalcaba fou nomenat candidat a la presid\xc3\xa8ncia del govern, el substitu\xc3\xad com a portaveu del govern._NEWLINE_Durant el mes de novembre una jutge de Gal\xc3\xadcia va veure un indici de delicte de tr\xc3\xa0fic d\'influ\xc3\xa8ncies per part de Blanco, qui es sospita que havia intervingut en l\'agilitzaci\xc3\xb3 d\'unes llic\xc3\xa8ncies, tot i que membres del consistori asseguren que el tr\xc3\xa0mit \xc3\xa9s completament legal. El cas es va con\xc3\xa8ixer com a Cas Campe\xc3\xb3n. M\xc3\xa9s endavant la mateixa fiscalia va demanar al Suprem que investiguessin Jos\xc3\xa9 Blanco.'